Radionica *Štapić koji govori* za roditelje i djecu

Napomena: ako u blizini nemamo štapić, možemo se koristiti bilo čime, na primjer, kuhača također može poslužiti u našoj igri.

Djeca sjede u polukrugu. Jedan od ukućana u ruci ima štapić. Štapić je posve običan, zaobljenih krajeva kako se nitko njime ne bi ozlijedio.

Osoba koja ima štapić objašnjava djeci da je to čarobni štapić koji govori. Kako govori? Govori pomoću naših usta. Samo mu to moramo omogućiti. Baš kao lutkar s lutkama.

Može se i ispričati priča o sličnom štapiću kojim su se koristili američki Indijanci. Tko god je imao štapić, imao je moć govora, a svi ostali imali su snagu slušanja. Štapić dodajemo u krug. Svatko tko ne želi govoriti, samo preda štapić dalje.

Štapić koji govori možemo koristiti na više načina. Na primjer, da se iznese mišljenje ili se priopće neke novosti. To je izvrstan način da potaknemo sramežljivu djecu da govore sa samopouzdanjem ili da uvjerimo dominantnu djecu da poštuju prava druge djece.

Savjet više: u svakoj obitelji postoje vrlo povučena djeca koja se teško odlučuju istaknuti pred ostalima govorom. Isto tako postoje i oni koji najbolje funkcioniraju ako stalno pričaju.

Cilj radionice je korigirati ponašanje i prve i druge skupine. Ipak, nikako ne valja inzistirati na korekciji. Valja ostaviti više vremena i prostora da ta korekcija bude postupna i nenametljiva.

Nakon aktivnosti postavite djeci sljedeća pitanja:

1. Kako je bilo govoriti/slušati druge kako govore?
2. Jeste li otkrili nešto novo, iznenađujuće?
3. Voliš li biti prekinut/a dok govoriš?
4. Koja je prednost u tome da se drugog pusti da govori bez prekidanja?

Napomena: ova bi se igra mogla upotrijebiti i nakon nekih prepirki, grubog ponašanja, tučnjava ili svađa, kao sredstvo kako otkriti mišljenje djece o tome što treba učiniti da se sukob uspješno riješi. Igra je kao stvorena za razbibrigu u duga, ljetna popodneva na moru u krugu obitelji i rodbine, ali ju je lijepo igrati i u hladne, zimske dane.